b'\n_START_ARTICLE_\nBalanophoraceae\n_START_SECTION_\nTuntomerkit\n_START_PARAGRAPH_\nN\xc3\xa4iden loiskasvien maansis\xc3\xa4iset osat ovat mukulamaisia juurakoita, jotka voivat tulla pikkulapsen p\xc3\xa4\xc3\xa4n kokoisiksi. Lehdist\xc3\xa4 on j\xc3\xa4\xc3\xa4nteit\xc3\xa4 vain suvussa Lophophytum. Mukula voi olla joko kokonaan loiskasvin solukon muodostama tai sek\xc3\xa4 loisen ett\xc3\xa4 is\xc3\xa4nn\xc3\xa4n solukkojen muodostama (kimaira). Koska heimon kasvit ovat l\xc3\xa4heisess\xc3\xa4 yhteydess\xc3\xa4 is\xc3\xa4nt\xc3\xa4k\xc3\xa4asviin, niiden juuretkin ovat surkastuneet, tosin joidenkin sukujen mukuloista l\xc3\xa4htee juurakon haaroja. Kukinto kehittyy aluksi mukulan sis\xc3\xa4ll\xc3\xa4 usein aivan valmiiksi asti ennen murtautumistaan esiin mukulasta._NEWLINE_Maanpinnan yl\xc3\xa4puolelle kohoaa kasvista vain sen nuijamainen, tavallisesti mehev\xc3\xa4 ja sient\xc3\xa4 muistuttava kukinto. Sen v\xc3\xa4ri vaihtelee vaaleankeltaisesta ruskeaan ja purppuranpunaiseen, ja siin\xc3\xa4 on muutama suomumaisten lehtien kiehkura. Joskus kukinto on haarainen (Sarcophyta). Lajit ovat joko kaksi- tai yksikotisia, kummassakin tapauksessa kukat ovat yksineuvoisia. Kukat ovat eritt\xc3\xa4in pieni\xc3\xa4, pienimpi\xc3\xa4 koppisiemenisten joukossa. Suvussa Balanophora ne koostuvat vain 50 solusta, mik\xc3\xa4 on koppisiemenisen kukan enn\xc3\xa4tys. Keh\xc3\xa4lehti\xc3\xa4 on tavallisesti kolme tai nelj\xc3\xa4, ja joissakin tapauksissa ne ovat kasvaneet yhteen. Joskus keh\xc3\xa4 puuttuu. Monia heti\xc3\xb6n rakenneseikkoja on k\xc3\xa4ytetty sukuja erottavina tuntomerkkein\xc3\xa4: mm. heteiden lukum\xc3\xa4\xc3\xa4r\xc3\xa4\xc3\xa4, palhojen monenlainen yhteenkasvaminen, ponnen p\xc3\xb6lylokeroinen m\xc3\xa4\xc3\xa4r\xc3\xa4. Hyvin surkastuneissa emikukissa ei juuri ole tunnistettavia osia, ja siemenaiheistakin on j\xc3\xa4ljell\xc3\xa4 vain alkiorakot ilman intugumentteja eli kalvoja. N\xc3\xa4in ollen hedelm\xc3\xa4n morfologiakin on vaikeatulkintaista._NEWLINE_Balanophoraceae-heimon kasvien p\xc3\xb6lytt\xc3\xa4jin\xc3\xa4 toiminevat k\xc3\xa4rp\xc3\xa4set. Kasvin imel\xc3\xa4nmakea haju houkuttelee niit\xc3\xa4 puoleensa. Joidenkin lajien emikukan tyvi muuttuu \xc3\xb6ljyj\xc3\xa4 sis\xc3\xa4lt\xc3\xa4v\xc3\xa4ksi elaiosomiksi, joka saa muurahaiset kiinnostuneeksi niist\xc3\xa4. Ne toimivat hedelmien levitt\xc3\xa4jin\xc3\xa4 ainakin Mystropetalon-lajeilla._NEWLINE_Heimossa esiintyy suvuissa Balanophora, Langsdorffia ja loisjuurioilla Thonningia kasveille tavanomaisen t\xc3\xa4rkkelyksen sijasta vararavintoja balanoforiini-nimist\xc3\xa4 vahamaista ainetta. Jaavalla sit\xc3\xa4 on k\xc3\xa4ytetty kynttil\xc3\xb6iden ja soihtujen polttoaineena.'